# WaterCare Guard gør vandanalyser lettilgængelige

Vejen fra *proof of concept* til *proof of business* kan være brolagt med udfordringer. For Jonas Hoff Barnkob, CEO og founder af WaterCare Guard, ledte netværkssparring til målet: at effektivere vandanalyser i felten.

Stigende vandstande, grumset grundvand og lukkede drikkeboringer. Den forurenede fremtid dominerede nyhedsbilledet, og de sorte tal bekymrede Jonas Hoff Barnkob. Nogle måtte noget, men hvem? *Mig*, tænkte han:

”Jeg fik idéen til WaterCare Guard, fordi jeg var frustreret over, at forureningen steg, hvilket resulterede i, at vandværker blev lukket, fordi man ofte ikke opdager spild og spredning af disse tidligere. Vidste jeg noget om vandforsyning dengang? Nej. Jeg arbejdede som Validation Responsible ved Danfoss med at facilitere, koordinere og lede testforløb i udviklingsafdelingen, men jeg er vedholden, og troede på min idé, så derfor knoklede jeg på. Jeg vidste ikke, hvordan jeg skulle nå målet, men jeg vidste, at jeg nok skulle klare det,” fortæller Jonas Hoff Barnkob.

Iværksætterrejsen startede i 2019 med at undersøge markedet. Desværre stiger forureningen stadig, og hverken nationalt eller globalt er vi i stand til at agere hurtigt nok for at sikre vandressourcerne:

”Fordi bevidstheden om udfordringerne er øget, er behovet for at lave analyser, der kan sikre vandområderne, også steget. Desværre er der ikke kapacitet til at følge efterspørgslen.”

”Det er stadig omstændigt, blandt andet fordi prøven skal forbi laboratoriet, når den er taget. Der kan gå en uge, før man har svaret, og så kan det have store konsekvenser for miljøet. Desuden er det dyrt og tidskrævende, så ville jeg effektivisere processen.”

## Fra tanke til handling

Uden viden vinder man ikke, vidste iværksætteren, og snart glødede telefonerne hos kommende samarbejdspartnere:

”Jeg startede med at danne mig et overblik ved at tage kontakt til dem, der stod med de her udfordringer. Det bekræftede mig i, at idéen var bæredygtig, så jeg kunne jeg finde de rigtige samarbejdspartnere. Syddansk Universitet var de første, jeg indgik samarbejde med, og det var perfekt: de er eksperter i nanoteknologi og campus ligger nærmest i min baghave.”

Kun et år efter, at startskuddet til WaterCare Guard havde lydt, gik Jonas Hoff Barnkob i gang med at udvikle teknologi til at overvåge vandkvaliteten. Sideløbende sparrede han med regionerne:

”Det skulle være hurtigt og lettilgængeligt at lave vandanalyser, så baseret på nanoteknologi udviklede vi en mobil enhed, man kunne tage med ud i felten, lave vandprøven og få svar med det samme.”

”Vi forfinede et laboratorie, og proppede det i en kuffert, der kan tages med ud til boringen med mere. Kufferten er forbundet til en webapp, som gennem steps guider brugeren til at lave analyser, man får svar på i løbet af få minutter,” forklarer han.

I teorien en simpel idé, men projektet viste sig hurtigt at være teknisk omfattende:

”Sammen med SDU fik jeg udviklet den første prototype, men jeg var langt fra mit mål, og havde brug for likviditet og flere samarbejdspartnere. Derfor begyndte at søge puljer, og i 2021 fik jeg ’Digitaliseringsboostpuljen’, så jeg sammen med SDU kunne teame op med Cphnano og målrette den mobile enhed yderligere.”

Det satte skub i udviklingen. Allerede året efter præsenterede Jonas Hoff Barnkob en færdig prototype ved Sønderborgs iværksætterkonkurrence.

## Et stærkt netværk

Det var en stolt iværksætter, der i 2022 kunne kalde sig vinder årets I-PRIS. At WaterCare Guard så hurtigt tog form, tillægger Jonas Hoff Barnkob ikke kun hårdt arbejde. Mobiliseringen af et stort netværk, der har bragt ham til de rigtige samarbejdspartnere, har også været afgørende:

”Man er dybt afhængig af netværk. Uden de mennesker, jeg har mødt på vejen, var jeg aldrig kommet hertil. Det kan godt være, du har verdens bedste idé, men sidder du bare hjemme i stuen, sker der jo ikke noget. Man skal turde sige det højt og være opsøgende.”

## Mødet med de rigtige samarbejdspartnere

Hos Sønderborg Vækstråd kan iværksættere dagligt slå sig ned. Der er blandt andet tilbud som Iværksættercaféen, hvor advokater, revisorer og andre specialister vejleder og rådgiver startups. Det tilbud har haft stor betydning for Jonas Hoff Barnkob:

”Jeg havde jo ikke erfaring med virksomhedsdrift, så jeg vidste fra start, at jeg havde brug for mentorer. Uden dem risikerer man at give op, og jeg tror, det er vigtigt at møde andre forretningsudviklere og samarbejdspartnere for at drage nytte af deres erfaringer.”

Han fortsætter: ”Man satser ofte alt som iværksætter, men via Sønderborg Vækstråd fik jeg vejledning i at søge puljer, lave handlingsplaner og målrette idéerne. Samtidig mødte jeg ligesindede, jeg sparrede med, og de gav mig mange gode indspark. Alle ønskede succes for hinanden, og det giver en fed energi.”

## Ud over rampen

De gratis kontorfaciliteter hos Sønderborg Vækstråd gav skarpe linjer, så WaterCare Guard og hjemmeliv ikke smeltede sammen. Alligevel sneg elektrisk udstyr sig ind på matriklen, og særligt var Jonas Hoff Barnkobs kone begejstret over, at I-PRIS-vinderen også fik et kontorlokale:

”Det var fedt, jeg kunne flytte mine ting til et kontor, hvor jeg kunne fordybe mig i min virksomhed og modtage sparring på daglig basis. Efter I-PRIS’en kom jeg med i CLEANS program ’FLOW 2.0’, der udelukkende fokuserer på vandsegmentet.”

”Derudover skal den mobile enhed testes af potentielle kunder, og det er en utrolig spændende proces, som jeg har glædet mig meget til. Nu skal den ud over rampen og gøre en forskel, for behovet er kæmpestort. Jeg er stolt over at gå forrest og inspirere andre, så vi sammen kan skabe resultater,” slutter Jonas Hoff Barnkob.